       Na temelju članka 14. Zakona o proračunu («Narodne novine» broj 87/08, 136/12. i 15/15) i članka 27. Statuta Općine Podravske Sesvete («Službeni glasnik Koprivničko-križevačke županije» broj 5/13, 4/18, 12/18. i 11/20), Općinsko vijeće Općine Podravske Sesvete na 31. sjednici održanoj 18. prosinca 2020. donijelo je

                                                            O D L U K U 

                 o izvršavanju Proračuna Općine Podravske Sesvete za 2021. godinu

                                                                 Članak 1.

     Odlukom o izvršavanju Proračuna Općine Podravske Sesvete za 2021. godinu (u daljnjem tekstu: Odluka) uređuje se struktura prihoda i primitaka te rashoda i izdataka Proračuna Općine Podravske Sesvete za 2021. godinu (u daljnjem tekstu: Proračun) i njegovo izvršavanje, upravljanje financijskom i nefinancijskom imovinom, prava i obveze korisnika proračunskih sredstava, ovlasti općinskog načelnika Općine Podravske Sesvete (u daljnjem tekstu: općinskog načelnika) u izvršavanju Proračuna, te druga pitanja u izvršavanju Proračuna.   

                                                                 Članak 2.

     Proračun se sastoji od Općeg i Posebnog dijela, te Plana razvojnih programa.

     Opći dio sadrži Račun prihoda i rashoda i Račun financiranja.

     Posebni dio Proračuna sastoji se od Plana rashoda i izdataka proračunskih korisnika iskazanih po vrstama, raspoređenih u tekuće i razvojne programe za 2021. godinu koji se sastoje od aktivnosti i projekata.
     U Računu prihoda i rashoda iskazani su rashodi,  porezni proračunski prihodi i ostali prihodi koji su zakonom i drugim propisima donesenim na temelju zakona propisani kao obvezni, pomoći od subjekata unutar opće države i ostali prihodi za koje postoji realna ocjena da će se ostvariti u 2021. godini. Ostali prihodi namijenjeni su za financiranje Jedinstvenog upravnog odjela Općine Podravske Sesvete (u daljnjem tekstu: Jedinstveni upravni odjel), Općinskog vijeća Općine Podravske Sesvete (u daljnjem tekstu: Općinsko vijeće) i ostalih radnih tijela Općinskog vijeća, te za financiranje programa utvrđenih u Posebnom dijelu Proračuna.

      Pomoć od ostalih subjekata unutar opće države raspoređuje se u Posebnom dijelu Proračuna u program za koji je dobivena pomoć.

      Primici od financijske imovine raspoređuju se u programe.

      Rashodi i izdaci raspoređuju se po proračunskim klasifikacijama i financijskim planovima proračunskih korisnika, njihovim programima, aktivnostima, projektima, te ostalim namjenama.

       U Računu financiranja iskazani su primici od financijske imovine i zaduživanja, te izdaci za financijsku imovinu i za otplatu kredita i zajmova.
       Plan razvojnih programa sastavljen je za trogodišnje razdoblje i sadrži ciljeve i prioritete razvoja Općine Podravske Sesvete povezane s programskom i organizacijskom klasifikacijom proračuna.

                                                                  Članak 3.
     Proračunska sredstva mogu se preraspodijeliti na proračunskim stavkama kod proračunskih korisnika ili između proračunskih korisnika i kod izvanproračunskih korisnika prema utvrđenim potrebama, a pod uvjetima i na način utvrđen Zakonom o proračunu.
     Odluku o preraspodjeli sredstava iz stavka 1. ovoga članka odobrava općinski načelnik.
                                                                  Članak 4.

        Sredstva Proračunske zalihe u svoti 20.000,00 kuna koriste se za hitne, nepredviđene i druge namjene propisane člankom 56. Zakona o proračunu.
        Sredstva Proračunske zalihe raspoređuje općinski načelnik koji je obvezan mjesečno izvijestiti Općinsko vijeće o korištenju sredstava proračunske zalihe.

                                                                   Članak 5.

      Općinsko vijeće rasporedit će sredstva Proračuna, koja nisu programima, tekućim ili kapitalnim projektima raspoređena korisnicima.

                                                                   Članak 6.

      Općina Podravske Sesvete  može se dugoročno kreditno zadužiti za kapitalne investicije koje se financiraju iz fondova Europske unije i proračuna ostalih subjekata, a koje su planirane u Proračunu za 2021. godinu u svoti 8.000.000,00 kuna.

      Odluku o zaduživanju za investicije iz stavka 1. ovog članka donosi Općinsko vijeće.

      Ukupna godišnja obveza Općine Podravske Sesvete može iznositi najviše 20% ostvarenih prihoda u godini koja prethodi godini u kojoj se zadužuje, osim u slučaju zaduživanja za projekte koji se financiraju iz fondova Europske unije, a očekivani dug je 9.000.000,00 kuna.

       U iznos ukupne godišnje obveze uključena su i dana jamstva, neplaćene dospjele obveze iz prethodnih godina, iznos prosječnog godišnjeg anuiteta po kreditima, zajmovima i suglasnostima iz članka 90. stavka 2. Zakona o proračunu.

       Odluku o zaduživanju, odnosno davanju jamstava pravnoj osobi u većinskom vlasništvu ili suvlasništvu Općine Podravske Sesvete i ustanove čija je osnivač Općina Podravske Sesvete donosi  Općinsko vijeće u postupku propisanom Zakonom o proračunu.

                                                                   Članak 7.

        Ova Odluka objavit će se u «Službenom glasniku Koprivničko-križevačke županije», a stupa na snagu 1. siječnja 2021. godine.

